'Die Boekklub' kom terug | Maroela Media
Dit is al meer as drie jaar sedert kykNET-kykers die geliefde karakters van Die Boekklub met groot hartseer gegroet het, met die gedagte dat dit vir altyd sou wees.
Ter viering van kykNET se 21ste verjaardag is daar egter besluit om Tom, Lillie, Anna, Sofia en die res van die boekklub in Februarie 2021 op die kassie terug te verwelkom vir 'n derde seisoen van dié uiters gewilde reeks.
Die Boekklub se derde seisoen speel af in 2024. Ná die dood van 'n lid van die boekklub keer Tom (Armand Aucamp) terug na Merweville vir die begrafnis. Weens 'n sameloop van omstandighede besluit hy om 'n bietjie langer te vertoef op die dorp en herontdek hy nie net die boekklub nie, maar ook homself.
Nicole Holm, Jana Cilliers, June van Merch, Karli Heine en De Klerk Oelofse is ook in die derde seisoen te sien.
Armand Aucamp is Tom in 'Die Boekklub'. (Foto: kykNET)
Aucamp sê hy is opgewonde oor die terugkeer van Die Boekklub. "Om nog 'n seisoen van die reeks te kan aanpak, is werklik soos om na my tweede familie te kan terugkeer; dit voel asof ek weer 'tuis' is. Om weer in Tom se skoene te kan staan maak my inniglik gelukkig. Ek weet die kykers gaan dieselfde voel. Ek sien uit om almal weer op Merweville te verwelkom."
Louis Pretorius en Albert Snyman (Fynskrif, Kompleks), skrywers en vervaardigers van die reeks, verklap die derde deel van Die Boekklub is 'n oomblik vasgevang in tyd.
"Die storie speel af oor drie maande op 'n tyd waar baie van die karakters voor 'n kruispad staan. Ten spyte van al die aanslae van die lewe ontdek en herontdek die karakters die mag van die liefde. Dit is 'n verhaal van hoop, waarin die nag skynbaar op sy donkerste is, maar, die son breek altyd deur die wolke en skyn oor Merweville en sy mense."
Die Boekklub word tans geskiet op Merweville in die Karoo, Stellenbosch, die Strand en Somerset-Wes. Nina Swart is weer die regisseur.
Die Boekklub word in Februarie 2021 op kykNET, DStv-kanaal 144, uitgesaai.
Nee dankie. Die vorige reeks was vir my ongelukkig "te veel". Ek sal verseker nie die reeks weer volg nie.
So bly Die Boekklub gaan weer op ons kassie wees. Uitmuntende storielyn en 'n kan-nie-beter rolverdeling.